Den tidligere anfører for AaBs superligamandskab Thomas Bælum skal fremover være spillende træner i serie 3 klubben Grauballe. Det skriver bold.dk.

Thomas Bælum sluttede karrieren på topplan i Silkeborg, da forårets sidste kamp var fløjtet af. Fodbolden bliver dog ikke lagt på hylden, men springet fra superligaen og ned i serie 3 er stort. - Jeg kunne ikke helt slippe fodbolden endnu. Og så var Grauballe et niveau, som jeg tidsmæssigt og spillemæssigt kunne overkomme. Og så er det lige i omegnen. Men jeg regner ikke med, at det bliver til en trænerkarriere i fremtiden, siger Thomas Bælum til bold.dk. Thomas Bælum har spillet for Silkeborg, AaB, Duisburg og Willem II.